Meddelelse om indledning af en delvis fornyet undersøgelse af antidumpingforanstaltningerne vedrørende importen af polyethylenterephthalatfolie med oprindelse i blandt andet Indien

(2003/C 281/03)

Kommissionen har modtaget en anmodning om en delvis fornyet undersøgelse i henhold til artikel 11, stk. 3, i Rådets forordning (EF) nr. 384/96(1), senest ændret ved Rådets forordning (EF) nr. 1972/2002(2), i det følgende benævnt "grundforordningen".

1. Anmodning om fornyet undersøgelse

Anmodningen blev indgivet af følgende EF-producenter: Du Pont Teijin Films, Mitsubishi Polyester Film GmbH, Toray Plastics Europe SA og Nuroll SpA, i det følgende benævnt "ansøgerne".

2. Varen

Den vare, der er omfattet af den fornyede undersøgelse, er polyethylenterephthalatfolie med oprindelse i Indien, i det følgende benævnt "den pågældende vare", som normalt tariferes under KN-kode ex 3920 62 19 og ex 3920 62 90. Disse KN-koder angives kun til orientering.

3. Gældende foranstaltninger

De gældende foranstaltninger er en endelig antidumpingtold, der blev indført ved Rådets forordning (EF) nr. 1676/2001(3) på importen af polyethylenterephthalatfolie med oprindelse i blandt andet Indien, og tilsagn, der blev godtaget i henhold til Kommissionens afgørelse 2001/645/EF(4).

4. Begrundelse for den fornyede undersøgelse

Ansøgerne har fremsendt oplysninger, der viser, at denne form for foranstaltninger ikke længere modvirker den skadelige dumping effektivt.

Ansøgerne hævder, at udvalget af varer solgt af de pågældende eksportører har udviklet sig til især at omfatte mere teknisk komplicerede folier, siden tilsagnene om minimumsimportpriser blev godtaget, og at de minimumspriser, som nogle varer måske kan kategoriseres under, ikke længere afspejler deres reelle værdi, og at foranstaltningerne som følge af den seneste tekniske udvikling derfor ikke er tilstrækkelige. Det hævdes derfor, at tilsagnene ikke længere er tilstrækkelige til at fjerne den skadelige virkning af dumping.

Ansøgerne anmoder derfor om en fornyet undersøgelse af foranstaltningernes form.

5. Procedure

Kommissionen har efter høring af Det Rådgivende Udvalg fastslået, at der foreligger tilstrækkeligt bevis til at berettige indledningen af en delvis fornyet undersøgelse, og den indleder en undersøgelse i henhold til artikel 11, stk. 3, i grundforordningen, som begrænses til en undersøgelse af foranstaltningernes form.

Undersøgelsen skal vurdere behovet for at ændre de gældende foranstaltningers form.

a) Spørgeskemaer

For at indhente de oplysninger, som Kommissionen anser for nødvendige for sin undersøgelse, vil den sende spørgeskemaer til de eksporterende producenter i Indien og til de indiske myndigheder. Disse oplysninger og dokumentation til støtte herfor skal være Kommissionen i hænde inden for den frist, der er fastsat i denne meddelelses punkt 6a).

b) Indhentning af oplysninger samt høringer

Alle interesserede parter opfordres til at tilkendegive deres synspunkter, supplere besvarelserne af spørgeskemaerne med andre oplysninger og fremlægge relevant dokumentation. Disse oplysninger og dokumentation til støtte herfor skal være Kommissionen i hænde inden for den frist, der er fastsat i denne meddelelses punkt 6a).

Kommissionen kan desuden høre interesserede parter mundtligt, hvis de i deres anmodning herom kan påvise, at der er særlige årsager til, at de bør høres. En sådan anmodning skal fremsættes inden for den frist, der er fastsat i denne meddelelses punkt 6b).

6. Frister

a) For parter til at give sig til kende og indsende besvarelser af spørgeskemaer og alle andre oplysninger

Medmindre andet er angivet, skal alle interesserede parter give sig til kende over for Kommissionen, fremsætte deres synspunkter og afgive besvarelser af spørgeskemaer eller alle andre oplysninger senest 40 dage fra datoen for offentliggørelsen af denne meddelelse i Den Europæiske Unions Tidende, hvis der skal tages hensyn til deres bemærkninger i forbindelse med undersøgelsen. Det skal bemærkes, at de fleste proceduremæssige rettigheder, der er fastsat i grundforordningen, kun kan respekteres, hvis parterne giver sig til kende inden for ovennævnte frist.

b) Høringer

Interesserede parter kan også anmode om at blive hørt af Kommissionen inden for samme frist på 40 dage.

7. Skriftlige bemærkninger, besvarelser af spørgeskemaer og korrespondance

Alle redegørelser og anmodninger fra interesserede parter fremsættes skriftligt (ikke i elektronisk format, medmindre andet er angivet) med angivelse af den pågældende parts navn, adresse, e-post-adresse, telefon-, telefax- og/eller telexnummer. Alle skriftlige redegørelser, herunder de oplysninger, der anmodes om i denne meddelelse, besvarelser af spørgeskemaet og korrespondance, som de interesserede parter videregiver som fortroligt materiale, skal forsynes med påtegningen "Fortroligt"(5) og skal i overensstemmelse med artikel 19, stk. 2, i grundforordningen ledsages af et ikke-fortroligt sammendrag, som skal forsynes med påtegningen "Kan konsulteres af interesserede parter".

Kommissionens postadresse: Europa-Kommissionen Generaldirektoratet for Handel

Direktorat B

J-79 5/16 B - 1049 Bruxelles Fax (32-2) 295 65 05 Telex COMEU B 21877.

8. Manglende samarbejdsvilje

I tilfælde, hvor en af de interesserede parter nægter at give adgang til nødvendige oplysninger eller undlader at meddele dem inden for de fastsatte frister eller lægger væsentlige hindringer i vejen for undersøgelsen, kan der træffes afgørelser, positive eller negative, på grundlag af de foreliggende faktiske oplysninger, jf. artikel 18 i grundforordningen.

Konstateres det, at en interesseret part har meddelt urigtige eller vildledende oplysninger, ses der bort fra disse oplysninger, og der kan gøres brug af de foreliggende faktiske oplysninger. Hvis en berørt part ikke samarbejder eller kun samarbejder delvist, baseres undersøgelsesresultatet kun på de foreliggende oplysninger i overensstemmelse med artikel 18, hvilket kan føre til et resultat, som er mindre gunstigt for denne part, end hvis den pågældende havde udvist samarbejdsvilje.

(1) EFT L 56 af 6.3.1996, s. 1.

(2) EFT L 305 af 7.11.2002, s. 1.

(3) EFT L 227 af 23.8.2001, s. 1.

(4) EFT L 227 af 23.8.2001, s. 56.

(5) Dette betyder, at dokumentet kun er til internt brug. Det er beskyttet i henhold til artikel 4 i Europa-Parlamentets og Rådets forordning (EF) nr. 1049/2001 (EFT L 145 af 31.5.2001, s. 43). Det er et fortroligt dokument i henhold til artikel 19 i Rådets forordning (EF) nr. 384/96 (EFT L 56 af 6.3.1996, s. 1) og artikel 6 i WTO-aftalen om anvendelse af artikel VI i GATT 1994 (antidumpingaftalen).